b'\n_START_ARTICLE_\nOdessan taistelu\n_START_SECTION_\nTaustaa\n_START_PARAGRAPH_\nOdessa oli Neuvostoliiton Mustanmeren alueen t\xc3\xa4rkein satama ja merkitt\xc3\xa4vin liikenteen solmukohta. Sen v\xc3\xa4kiluku oli vuoden 1926 v\xc3\xa4est\xc3\xb6laskennan mukaan 433\xc2\xa0000. Strategisen merkityksens\xc3\xa4 vuoksi se oli jo varhain osa operaatio Barbarossan suunnittelua. Hitler ilmoitti Romanian diktaattori Ion Antonesculle tulevasta hy\xc3\xb6kk\xc3\xa4yksest\xc3\xa4 Neuvostoliittoon 11. kes\xc3\xa4kuuta 1941. Toiveenaan saada Neuvostoliitolle menetetyt Bessarabian ja pohjois-Bukovinan takaisin Antonescu vastasi Romanian liittyv\xc3\xa4n sotaan Saksan puolelle. Adolf Hitler n\xc3\xa4ki liittolaisuudessa tilaisuuden keskitt\xc3\xa4\xc3\xa4 Saksan voimavaroja pohjoisemmassa tapahtuviin sotatoimiin. H\xc3\xa4n pyysi liittolaistaan huolehtimaan Odessan ja sen ymp\xc3\xa4rist\xc3\xb6n valtaamisesta ja luovutti Romanialle Bugjoen ja Dnestrin v\xc3\xa4lisen alueen hallinnon. Antonescu hyv\xc3\xa4ksyi Hitlerin pyynn\xc3\xb6n 31. hein\xc3\xa4kuuta. Romanian valtaamaa aluetta tultaisiin kutsumaan Transnistriaksi ja sen keskukseksi tulisi Odessa. Odessa oli yksi viidest\xc3\xa4 kaupungista, jota Saksan ilmavoimat Luftwaffe pommitti operaatio Barbarossan alkamisp\xc3\xa4iv\xc3\xa4n\xc3\xa4, muiden pommitusten suuntautuessa l\xc3\xa4hinn\xc3\xa4 sotilaallisiin kohteisiin. Sodan alettua Josif Stalin m\xc3\xa4\xc3\xa4r\xc3\xa4si Odessan puolustettavaksi hinnalla mill\xc3\xa4 hyv\xc3\xa4ns\xc3\xa4.\n_START_SECTION_\nAkselivaltojen joukot\n_START_PARAGRAPH_\nRomanialaisten operaatio Odessan valtaamiseksi alkoi 10. elokuuta 1941, jolloin kenraaliluutnantti Nicolae Ciuperc\xc4\x83n johtaman Romanian 4. armeijan hy\xc3\xb6kk\xc3\xa4yksen k\xc3\xa4rken\xc3\xa4 toiminut 1. panssaridivisioona kohtasi Odessan ensimm\xc3\xa4isen puolustuslinjan. Hy\xc3\xb6kk\xc3\xa4\xc3\xa4j\xc3\xa4t uskoivat puolustajien luovuttavan helposti, sill\xc3\xa4 tuolloin romanialaisarmeijan vahvuus oli 11 divisioonaa, yhteens\xc3\xa4 160\xc2\xa0000 miest\xc3\xa4, kun puolustajan miesm\xc3\xa4\xc3\xa4r\xc3\xa4 oli melkein viisi kertaa pienempi. Kaikkiaan 18 romanialaisdivisioonaa osallistui taisteluun.  Lis\xc3\xa4ksi osia Saksan 11. armeijasta osallistui taisteluihin eri vaiheissa piirityksen pitkittyess\xc3\xa4. N\xc3\xa4ihin kuuluivat kaksi jalkav\xc3\xa4kirykmentti\xc3\xa4, yksi rynn\xc3\xa4kk\xc3\xb6pioneerirykmentti, rynn\xc3\xa4kk\xc3\xb6pioneeripataljoona, rynn\xc3\xa4kk\xc3\xb6pataljoona, kaksi raskasta tykist\xc3\xb6rykmentti\xc3\xa4 ja viisi raskasta tykist\xc3\xb6patteristoa._NEWLINE_Romanian ilmavoimien lentotaisteluryhmittym\xc3\xa4 GAL (romaniaksi Gruparea Aeriana de Lupta) koostui viidest\xc3\xa4 pommituslentorykmentist\xc3\xa4 ja nelj\xc3\xa4st\xc3\xa4 h\xc3\xa4vitt\xc3\xa4j\xc3\xa4lentorykmentist\xc3\xa4, sek\xc3\xa4 useista tarkkailu- ja tiedustelulentolaivueista. Taistelujen aikana ne lensiv\xc3\xa4t yhteens\xc3\xa4 5\xc2\xa0524 taistelulentoa ja pudottivat 1\xc2\xa0249 tonnia pommeja. Saksan ilmavoimien pommituslentorykmentit 27 (KG 27) ja 51 (KG 51) sek\xc3\xa4 h\xc3\xa4vitt\xc3\xa4j\xc3\xa4lentorykmentti 77 (JG 77) osallistuivat aluksi pommituksiin ja ilmataisteluihin.\n_START_SECTION_\nNeuvostoliiton joukot\n_START_PARAGRAPH_\nKaupungin puolustuslinjat olivat hyvin harkitut, ne koostuivat linnoitetuista ampuma-asemista, juoksuhaudoista ja panssari- ja jalkav\xc3\xa4kiesteist\xc3\xa4. Ensimm\xc3\xa4inen ja uloin linja kiersi Odessaa 25\xe2\x80\x9330 kilometrin et\xc3\xa4isyydell\xc3\xa4 ja oli 80 kilometri\xc3\xa4 pitk\xc3\xa4. Toinen eli keskimm\xc3\xa4inen linja oli rakennettu noin 6\xe2\x80\x938 kilometrin et\xc3\xa4isyyteen kaupungista ja oli 35 kilometrin pituinen. Kolmas ja viimeinen linja oli kaupungin alueella, jonne valmisteltiin mahdollista talosta taloon -taistelua. Alkuun "Odessan linnoituksen" varuskunta koostui 34\xc2\xa0500 sotilaasta ja vapaaehtoisesta. Georgi Sofronovin johtama Neuvostoliiton erillinen rannikkoarmeija k\xc3\xa4sitti 25. kiv\xc3\xa4\xc3\xa4ridivisioonan, 95. kiv\xc3\xa4\xc3\xa4ridivisioonan ja 9. ratsuv\xc3\xa4kidivisioonan, joista kaksi viimeist\xc3\xa4 oli jo ottanut yhteen aiemmissa taisteluissa Romanian 4. armeijan kanssa. Lis\xc3\xa4ksi puolustukseen kuului rykmentti NKVD:n sotilaita. Odessaa vahvistettiin aina syyskuun loppuun asti meriteitse ja sen puolustukseen otti osaa yhteens\xc3\xa4 noin 100\xc2\xa0000 - 120\xc2\xa0000 sotilasta tai sotilasteht\xc3\xa4viss\xc3\xa4 toiminutta vapaaehtoista._NEWLINE_Taisteluun ottivat aktiivisesti osaa my\xc3\xb6s Mustanmeren laivasto ja puna-armeijan ilmavoimat. Tykist\xc3\xb6\xc3\xa4 Odessan puolustajilla ei ollut kovin paljon, mutta rannikon l\xc3\xa4helle sijoittuneet taistelualukset tarjosivat lis\xc3\xa4\xc3\xa4 tykist\xc3\xb6tukea maavoimille. Lis\xc3\xa4ksi erikoisjoukkoja, kuten laskuvarjoj\xc3\xa4\xc3\xa4k\xc3\xa4reit\xc3\xa4 ja merijalkav\xc3\xa4ke\xc3\xa4 k\xc3\xa4ytettiin vastahy\xc3\xb6kk\xc3\xa4yksiss\xc3\xa4.\n_START_SECTION_\nTaistelu\n_START_PARAGRAPH_\nRomanialaisten ensimm\xc3\xa4inen hy\xc3\xb6kk\xc3\xa4yksen  puolustajien torjuivat. Hy\xc3\xb6k\xc3\xa4nneet joukot k\xc3\xa4rsiv\xc3\xa4t tappioita ja ne siirtyiv\xc3\xa4t piiritt\xc3\xa4m\xc3\xa4\xc3\xa4n kaupunkia. Tulevan kahden kuukauden aikana romanialaiset yrittiv\xc3\xa4t hy\xc3\xb6k\xc3\xa4t\xc3\xa4 kaupunkiin useasti ep\xc3\xa4onnistuen joka kerta. Taistelu muistutti ensimm\xc3\xa4isen maailmansodan aikaista taktiikkaa, jossa linnoittautuneiden puolustajien voima pyrittiin murtamaan hy\xc3\xb6kk\xc3\xa4\xc3\xa4j\xc3\xa4n miesm\xc3\xa4\xc3\xa4r\xc3\xa4ll\xc3\xa4._NEWLINE_Syyskuussa Romanian 13. jalkav\xc3\xa4kidivisioona sai vallattua sataman edustan. Kuitenkin 22. syyskuuta hieman j\xc3\xa4lkeen puoliy\xc3\xb6n puna-armeija k\xc3\xa4ynnisti vastahy\xc3\xb6kk\xc3\xa4yksen maalta, merelt\xc3\xa4 ja ilmasta. Mustanmeren laivaston osasto kapteeni Sergei Gor\xc5\xa1kovin johdolla laski 3. merijalkav\xc3\xa4kirykmentin maihin Odessasta koilliseen l\xc3\xa4hell\xc3\xa4 Grigoryevkan kyl\xc3\xa4\xc3\xa4. Lis\xc3\xa4ksi kaupungin puolustajat ja laskuvarjoj\xc3\xa4\xc3\xa4k\xc3\xa4riosasto ottivat osaa operaatioon. Hy\xc3\xb6kk\xc3\xa4ys oli t\xc3\xa4ydellinen yll\xc3\xa4tys romanialaisjoukoille, jotka ly\xc3\xb6tiin takaisin kymmenen kilometri\xc3\xa4. Romanialaisten taisteluhenki laski niin pahoin, ett\xc3\xa4 he menettiv\xc3\xa4t aloitekykyns\xc3\xa4 piirityksen loppuajaksi._NEWLINE_Seuranneet muutokset armeijan johdossa keskeyttiv\xc3\xa4t piirityksen v\xc3\xa4liaikaisesti syyskuun lopulla. Samaan aikaan saksalaiset olivat jo vallanneet Kiovan ja Romanian 3. armeija marssi osana etel\xc3\xa4n armeijaryhm\xc3\xa4\xc3\xa4 Mustanmeren koillisrannalla kohti Asovanmerta j\xc3\xa4tt\xc3\xa4en Krimin etel\xc3\xa4k\xc3\xa4rjen piiritetyiksi. _NEWLINE_Odessan puolustus toimi ja Leningradin lailla se olisi voinut j\xc3\xa4\xc3\xa4d\xc3\xa4 piirityksen alaiseksi kaupungiksi sitomaan vastustajan joukkoja, mutta yleinen rintamatilanne k\xc3\xa4vi uhkaavaksi puolustuksen jatkamiselle. Odessaa oli huollettu etusijassa Sevastopolista, joka nyt vuorostaan joutui piirityksen kohteeksi. Ilman joukkojen keskitt\xc3\xa4mist\xc3\xa4 puna-armeijalla oli vastassaan riski menett\xc3\xa4\xc3\xa4 molemmat nopeasti. Niinp\xc3\xa4 Stavkan k\xc3\xa4skyst\xc3\xa4 14.ja 15. lokakuuta v\xc3\xa4lisen\xc3\xa4 y\xc3\xb6n\xc3\xa4 Mustanmeren laivasto evakuoi Odessan varuskunnan Sevastopoliin. Lis\xc3\xa4ksi 350\xc2\xa0000 siviili\xc3\xa4 ja sotilasta oli siirretty it\xc3\xa4\xc3\xa4n 1. lokakuuta alkaneen evakuointioperaation aikana. Romanialaiset joukot marssivat kaupunkiin viimeisten vet\xc3\xa4ytyvien kintereill\xc3\xa4 ja tuhosivat j\xc3\xa4ljell\xc3\xa4 olevat v\xc3\xa4h\xc3\xa4iset vastarintapes\xc3\xa4kkeet. Antonescu saattoi julistaa taistelun p\xc3\xa4\xc3\xa4ttyneeksi ja kaupungin viimein vallatuksi 16. lokakuuta. Kaupunkiin oli j\xc3\xa4\xc3\xa4nyt suurelta osin tuhottu satama ja siviiliv\xc3\xa4est\xc3\xb6, joka oli kooltaan noin puolet taistelua edelt\xc3\xa4neest\xc3\xa4 v\xc3\xa4kiluvusta.\n_START_SECTION_\nTaistelun j\xc3\xa4lkeen\n_START_PARAGRAPH_\nRomanialaisia taisteluun osallistui tavalla tai toisella 340\xc2\xa0223 sotilasta, joista tappioina he k\xc3\xa4rsiv\xc3\xa4t yhteens\xc3\xa4 92\xc2\xa0545 kuolleina, haavoittuneina ja kadonneina. Korkeamman arvion mukaan kokonaistappiot olivat noin 98\xc2\xa0000 sotilasta. Taisteluun osallistuneista 18 divisioonasta 12 k\xc3\xa4rsi 80 prosentin tappiot._NEWLINE_Odessan taistelu, jonka akselivallat olettivat p\xc3\xa4\xc3\xa4ttyv\xc3\xa4n viimeist\xc3\xa4\xc3\xa4n elokuun loppuun menness\xc3\xa4, hidasti merkitt\xc3\xa4v\xc3\xa4sti Saksan ja sen liittolaisten etenemist\xc3\xa4 syvemm\xc3\xa4lle Neuvostoliittoon. Romanian 1. panssaridivisioonan k\xc3\xa4rsim\xc3\xa4t tappiot merkitsiv\xc3\xa4t sit\xc3\xa4, ett\xc3\xa4 saksalaisilta puuttui kaavailtu panssarituki heid\xc3\xa4n edetess\xc3\xa4\xc3\xa4n Sevastopoliin. Kokonaisuudessaan 4. armeija menetti tehonsa hy\xc3\xb6kk\xc3\xa4\xc3\xa4v\xc3\xa4n\xc3\xa4 armeijana Barbarossan loppuajaksi, eik\xc3\xa4 se pystynyt osallistumaan Sevastopolin piiritt\xc3\xa4miseen ja valtaamiseen. Teht\xc3\xa4v\xc3\xa4 j\xc3\xa4i Saksan 11. armeijalle, jota oli kaavailtu siirrett\xc3\xa4v\xc3\xa4ksi pohjoiseen osallistumaan Leningradin piiritykseen. Sen sijaan Odessan varuskunnan onnistunut siirt\xc3\xa4minen tukemaan Sevastopolin puolustusta sitoi 11. armeijan kahdeksan kuukautta kest\xc3\xa4neeseen piiritystaisteluun._NEWLINE_Ion Antonescu oli halukas jatkamaan Romanian armeijan etenemist\xc3\xa4 saksalaisten joukkojen rinnalla, mutta h\xc3\xa4nen propagoimansa sota menetti kannatustaan Romaniassa. Yksi syy oli se, ett\xc3\xa4 sodan luonne muuttui nyt entisten alueiden takaisin hankkimisesta hy\xc3\xb6kk\xc3\xa4yssodaksi. Toinen se, ett\xc3\xa4 Odessassa k\xc3\xa4rsityt tappiot koettiin suhteettoman suuriksi verrattuna Saksan tai muiden sen liittolaisten, kuten Unkarin taisteluissaan k\xc3\xa4rsimiin tappioihin. Romanian sotavoimia ruvettiin uudelleenorganisoimaan ja tehostamaan muun muassa saksalaisten neuvonantajien ja kouluttajien avulla._NEWLINE_Neuvostoliiton kokonaistappiot olivat 41\xc2\xa0268 ja korkeimpien arvioiden mukaan noin 60\xc2\xa0000.  Odessa oli yksi kahdestatoista Neuvostoliiton kaupungista, joille my\xc3\xb6nnettiin sankarikaupungin arvonimi sodan j\xc3\xa4lkeen.'